Къалэ зыгъэпсэхупIэр къагъэщIэрэщIэж
Хуабэ зэрыхъужрэ Налшык къалэм и ХьэтIохъущыкъуей жыг хадэм лэжьыгъэшхуэ щокIуэкI. Аттракцион зыгъэпсэхупIэр пщэдей къызэIуахыжынущ.
Сабийхэми балигъхэми фIыуэ ялъагъу щIыпIэр зэIузэпэщ ящIащ, языныкъуэ хъыринэхэр зыхуей хуагъэзэжащ. КъищынэмыщIауэ ,аттракционыщIэхэр ягъэувыну я мурадщ. Псалъэм папщIэ, Волгоград кърашынущ унагъуэм ис псори зыщыгуфIыкIыну «Морская охота» каруселыр, Санкт-Петербург къыщащэхунущ сабийхэм папщIэ батутхэр, нэгъуэщIхэри.
ЗыгъэпсэхупIэр къыщызэIуахыну пIалъэм ирихьэлIэу, аттракцион пщыкIутху лэжьэнущ. Ахэр къапщытащ икIи я шынагъуэншагъэм къыхуэт щыIэкъым. Жьы хъуауэ къалъытэри, «Сюрприз» аттракционымрэ нэгъуэщIхэмрэ зэпкърахыжащ. Мыгувэу абыхэм я пIэм щIэхэр къиувэнущ.
ЗыгъэпсэхупIэм и унафэщIхэм я мурадщ илъэсищым и кIуэцIкIэ аттракционхэр зэрыщыту зэрахъуэкIыну. Апхуэдэуи ахэр йогупсыс билетхэр дяпэкIэ электроннэу зэращэну щIыкIэм, видеокамерэхэр зэрагъэувынум. Аттракционхэр пщыхьэщхьэми ягъэлэжьэфын щхьэкIэ, зыгъэпсэхупIэр къызэрагъэнэхуну Iэмалхэм елэжьынущ.
Аттракционхэр къыщызэIуахыж махуэм ХьэтIохъущыкъуей жыг хадэм и лъагъуэ нэхъыщхьэм тет псыутхыр яутIыпщынущ, концерт ирагъэкIуэкIынущ.
Хэти хьэуа къабзэкIэ бэуэну, хэти аттракционхэм исыну къызэкIуалIэ щIыпIэр унагъуэм ис дэтхэнэм дежкIи лъапIэщ.
Хьэлышх Аннэ.
Сурэтыр Къарей Элинэ трихащ.
